Universis presentes licteras inspecturis, Robertus de Marrigniaco, Archidiaconus Senonensis salutem in Domino. Noverint universi quod [cum] inter venerabilem in Christo patrem dominum G. Dei gracia Meldensem Episcopum, ex una parte, ac discretos (F° 59) viros decanum et capitulum et nos Archidiaconum Senonenses, ex altera, exorta esset materia questionis pro eo quod prefati decanus et capitulum et nos Archidiaconus Senonensis, asserebamus et asserimus, pro jure Ecclesie Senonensis, predictum in Christo reverendum non potuisse nec debuisse, post promocionem suam ad Meldensem [ecclesiam,] ingressum suum solemnem ad ecclesiam ipsam facere, nisi prius professione solemni per ipsum venerandum patrem facta super maius altare Ecclesie Senonensis, cum una capa sericea episcopali ipsi Ecclesie Senonensi prestita, ad usum eiusdem venerandi in Christo patris in Ecclesia ipsa Senonensi perpetuo reservanda; Nosque predictus Archidiaconus asserebamus et asserimus quod ad nos pertinebat et pertinet, ratione nostri Archidiaconatus, introducere, installare seu intronizare prefatum in Christo venerandum patrem, in prefata Meldensi ecclesia, assistentibus nobis duobus canonicis Senonensibus, cum certis solemnitatibus et oneribus consuetis; Prefato in Christo venerabili patre e contra asserente, tam de jure communi quam eciam speciali, post provisionem de ipso per Sedem Apostolicam factam in Meldensem ecclesiam, munere quoque consecrationis ab eadem Sede eidem impenso, ipsum potuisse libere prefatam Meldensem ecclesiam ingredi, non obstantibus supradictis nec eis eciam adimpletis, nonnullis rationibus tam juris quam facti eumdem ad hoc moventibus, quas longum esset presentibus enarrare. Tandem vero, viam litigii execrantes ac pacem cum omnibus habere, iuxta consilium apostoli cupientes, maxime cum prefato in Christo venerabili patre, concordavimus et concordamus, ac placet nobis et volumus, quod Reverendus in Christo pater ac dominus, dominus G. Dei gratia Archiepiscopus Senonensis de jure prefati venerandi in Christo patris ac prefatorum venerabilium decani et capituli et nostri, nomine et racione Archidiaconi nostri predicti in Ecclesiam Senonensem, in premissis per venerabiles et discretos viros magistros Johannem de Plesseyo, celerarium Senonensem, et Radulphum de Paredo, cantorem Meldensem, summarie et de plano inquiri et investigari faciat, sine judiciorum strepitu et figura, et prout ipsis Celerario et Cantori melius videbitur faciendum, eciam (F° 59, v°) partibus non presentibus nec vocatis, et eorum relatione audita, prefatus Reverendus pater de predictis statuat et ordinet, prout circumspectioni sue videbitur expedire. Nos enim declarationi, ordinationi seu decisioni per eumdem in predictis, prout sibi videbitur faciende, stare ac parere promictimus, sine reclamatione, provocatione aut contradictione qualibet, tenore presentium, bona fide. In cuius rei testimonium presentes licteras sigilli nostri fecimus appensione muniri. Datum die Veneris in festo Sancti Andree apostoli, Anno Domini millesimo CCC° XIX°.